קארין אמית

קארין אמית (נולדה ב-10 בינואר 1969) היא חוקרת ישראלית בתחום ההגירה, המתמחה בשילוב כלכלי וחברתי של מהגרים בדגש על שוק העבודה. תחום נוסף שאותו היא חוקרת הוא התפתחות מנהיגות. פרופסור חבר במרכז האקדמי רופין, והחל משנת 2020 משמשת כדקאנית הפקולטה לניהול וכלכלה במרכז. אמית היא חוקרת בכירה במכון להגירה ושילוב חברתי. למעלה מעשור היא הייתה יו"ר קהילת ההגירה והדמוגרפיה באגודה הסוציולוגית הישראלית. אמית חברה בוועדה המארגנת של פרויקט המטרופוליס הבינלאומי  ושותפה בפרויקט MINTE של תוכנית ארסמוס בתמיכת האיחוד האירופי, המתמקד בפליטים מאוקראינה.

 ביוגרפיה 
קארין אמית (שם נעורים בן-סימון), נולדה בעיר מקנס שבמרוקו ועלתה לארץ עם משפחתה בשנת 1972. היא גדלה בתל אביב ולמדה בגימנסיה העברית "הרצליה". בצה"ל שירתה אמית כקצינת נפגעים בשירות סדיר ובמילואים. בשנת 1993 סיימה תואר ראשון בסוציולוגיה ואנתרופולוגיה ובייעוץ חינוכי באוניברסיטת תל אביב. בשנת 1996 סיימה תואר שני בלימודי עבודה באוניברסיטת תל אביב, ובשנת 2001 סיימה את לימודי הדוקטורט בלימודי עבודה באוניברסיטת תל אביב. עבודת התיזה ועבודת הדוקטורט בוצעו בהנחיית יצחק הברפלד וינון כהן.

עד שנת 2019 שימשה אמית כראש תוכנית התואר השני בהגירה ושילוב חברתי במרכז האקדמי רופין. בשנת 2020 מונתה אמית לדקאנית הפקולטה לניהול וכלכלה במרכז האקדמי רופין.

 מחקריה 
עבודת הדוקטורט של אמית בחנה את תקפות החלוקה הדיכוטומית בין מזרחים לאשכנזים. עם סיום הדוקטורט ריכזה אמית מחקר שטח במימון הצבא האמריקאי, בנושא גיבוש ופיתוח מנהיגות. המחקר, בראשותם של מיכה פופר וראובן גל, בדק נוסחה להגדרת מנהיגות, המבוססת על הפוטנציאל הפסיכולוגי של הפרט, המוטיבציה שלו להוביל וחוויות המנהיגות שלו בעבר.

 הגירה 
אמית עוסקת בשילוב הכלכלי והחברתי של מהגרים, ובמיוחד בשילוב שלהם בשוק העבודה. בשנת 2007, אמית הייתה שותפה לפיתוח מדד רופין לשילוב העולים בחברה הישראלית. אמית חקרה את אתגרי ההשתלבות של עולים בעלי הון אנושי (השכלתי ומקצועי) גבוה ממדינות מערביות (מצפון אמריקה וצרפת) ומברית המועצות לשעבר. בשנים 2006–2008 ניהלה מחקר השוואתי בינלאומי, בראשות משה סמיונוב, על השילוב הכלכלי של מהגרים מברית המועצות לשעבר בארבע ארצות (קנדה, ארצות הברית, גרמניה וישראל). המחקר התמקד בקשיים שעומדים בפני מהגרים אלה במקצועות ספציפיים, ובהבדלים בין המדינות בתנאי הקבלה ובמדיניות שוק העבודה.
ממוזער|פליטים אוקראינים בוורשה. אמית מצאה שקיימות יוזמות רבות המכוונת לפליטים אוקראינים המגיעים לארץ, אך השפע הזה עלול לבלבל את המהגרים המתקשים להתמודד עם הבירוקרטיה הישראלית.
אמית ערכה סדרת מחקרים שמטרתם להבין את קבלת ההחלטה להגר. במחקרים אלו היא יישמה תיאוריות של רשתות חברתיות כמו גם מודלים של קבלת החלטות צרכניות כדי להבין טוב יותר את תהליך החלטת ההגירה. במסגרת מעורבותה בפרויקט MINTE של ארסמוס+ בתמיכת האיחוד האירופי היא ביצעה בשנת 2023 מחקר הבוחן את תהליך קבלת ההחלטה להגר של פליטים אוקראינים, בעקבות מלחמת רוסיה-אוקראינה. אמית ביצעה סדרת מחקרים בנושא עמדות החברה הישראלית כלפי עולים, מהגרי עבודה ופליטים. במחקר שנערך עם סבטלנה צ'אצ'אשווילי-בולוטין מצאה אמית שבתקופת מגפת הקורונה חלה הקצנה בעמדות הללו.

מחקריה של אמית מצביעים כי לצד פרמטרים אובייקטיביים לשילוב (השכלה/הכנסה/מקצוע) ישנה חשיבות לבחינת פרמטרים סובייקטיביים הן בתהליך ההחלטה להגר והן לבחינת השתלבותם של המהגרים. במחקריה, בחנה את מעורבותם של משתנים כמו רווחה סובייקטיבית, איכות חיים ושביעות רצון מהחיים של מהגרים מקבוצות מוצא שונות. באמצעות סקרים ייעודיים בקרב עולים המשיכה אמית לחקור סוגיות הקשורות לזהות ותחושת השתייכות לארץ הקולטת. מחקריה האחרונים, בשיתוף עם ד"ר פנינה דולברג, עוסקים בבני דור 1.5 תוך התמקדות בביטויים שונים של זהות והשתייכות לרבות הבחירה להשתמש בשם פרטי ישראלי או אתני.

אמית בחנה השתלבות מהגרים בעלי הון אנושי גבוה גם מנקודת מבט ארגונית. בסדרת מחקרים עם שירלי בר-לב נבחנה השתלבותם של עולים מברית המועצות לשעבר ומצפון אמריקה בתעשיית ההיי-טק הישראלית. מחקרים נוספים בחנו את ההשתלבות של עולי צרפת בשוק העבודה הישראלי. ממצאי המחקרים על העולים מצרפת מצביעים על כינונה של תחושת זהות טרנס-לאומית ייחודית לצד תחושת שייכות גבוהה לישראל. יחד עם טלי סגר-גוטמן, אמית מצאה שהיחס בישראל כלפי נותני שירות פרופסיונלי שמוצאם מאתיופיה ומברית המועצות לשעבר הוא סטריאוטיפי, ומוביל לפגיעה באמון כלפיהם.

 חיים אישיים 
אמית מתגוררת בקדימה-צורן, נשואה ליריב ואם לשלוש בנות.

 קישורים חיצוניים 




 ראיונות וכתבות 

 קארין אמית, הגירה במציאות גלובלית, בפודקאסט שלושה שיודעים, כאן 11, 30 בדצמבר 2019




 הערות שוליים 

קטגוריה:ישראליות ילידות מרוקו
קטגוריה:ישראלים ילידי מרוקו
קטגוריה:עולות בשנות ה-1970
קטגוריה:עולים בשנות ה-1970
קטגוריה:בוגרות גימנסיה הרצליה
קטגוריה:בוגרי גימנסיה הרצליה
קטגוריה:סגל המרכז האקדמי רופין
קטגוריה:חוקרות ישראליות
קטגוריה:חוקרים ישראלים
קטגוריה:בעלות תואר דוקטור מאוניברסיטת תל אביב
קטגוריה:בעלי תואר דוקטור מאוניברסיטת תל אביב
קטגוריה:סוציולוגיות ישראליות
קטגוריה:ישראליות שנולדו ב-1969
קטגוריה:ישראלים שנולדו ב-1969